Cosplay

miniatyr|Utkledd som den ansiktsløse ånden fra filmen Chihiro og heksene deler Adam Savage ut «gullmynter» under San Diego Comic Con i 2011.|alt=Adam Savage som den ansiktløse ånden.
Cosplay er en utkledningslek, hobby, fankultur og performancekunst der en person kler seg ut med kostymer og tilbehør for å likne en bestemt rollefigur fra særlig japansk populærkultur.

Betegnelsen «cosplay» er en sammentrekning av de engelske ordene costume (kostyme) og roleplay (rollespill). Ordet ble første gang brukt av japanske Nobuyuki «Nov» Takashi i 1984, da han rapporterte fra Los Angeles Science Fiction World-Con. 

Cosplay kan sammenliknes med motefenomener og subkulturer med røtter i populærkultur – for eksempel laiv, goth og emo – men draktene er ofte mer gjennomført og knyttet til etablerte karakterer.

Cosplayere er typisk nerdete tilhengere av populære TV-serier og kultfenomener. De møtes på spillmesser eller andre arrangement knyttet til populærkultur.

 Karakterer og kostymer 
Karakterene som cosplay-utøverne etterlikner kan være hentet fra japansk otaku-kultur (anime, manga, videospill, fantasyfilm, J-pop og superhelter), men også fra vestlige tegneserier, sciencefictionserier, eventyrfilmer og dataspill. Også skapninger som roboter, monstre, fabeldyr og andre overnaturlige vesener, samt antropomorfe dyr og gjenstander, er populære.thumb|right|Rollespillere utkledd som noen av skikkelsene i spillserien Borderlands.

En fursuit er et pelsdekket antropomorf dyrekostyme med stort og karikert hode, og de som bruker disse kalles gjerne for furries.

Enkelte kostymer spiller på seksuell fetisjisme og karikerte kjønnsroller i form av seksualiserte stuepike-kostymer, skoleuniformer og lolitamote.

Kostymene, draktelementer, masker og annet utstyr kjøpes ferdig, eller sys og lages på egenhånd. I konkurransesammenheng er det et poeng at drakten er laget av cosplayeren selv, og juryen legger vekt på både kostymets detaljer og cosplayerens skuespiller-/innlevelsesevne. Mange steder arrangerer man i tillegg mer lavterskel-konkurranser, gjerne kalt "cosplay-catwalk", der det er publikum som stemmer og hvor det ikke stilles så høye krav til kostymets utforming og originalitet.

 Sosialt fellesskap 
På anime-arrangement – conventions eller cons – blir det gjerne avholdt cosplaykonkurranser. World Cosplay Summit er et internasjonalt arrangement som har blitt arrangert i Nagoya i Japan hvert år siden 2005. 

I Norge blir en rekke arrangement avholdt årlig eller oftere, landet rundt. En pioner var Desucon, som i løpet av en drøy tiårsperiode fra 2006 vokste fra et éndags-arrangement på Oslo Kongressenter til en tredagers happening på Norges Varemesse før det ble lagt ned. De fleste cons her til lands drives på idealistisk basis av de som selv utøver hobbyen, men også de mer kommersielle SpillExpo-messa og The Gathering har tatt inn cosplay som aktivitet.

Under interesseorganisasjonen Hyperion – Norsk Forbund for Fantastiske Fritidsinteresser finnes en rekke cosplayforeninger der det er aktivitet også utenom de årlige arrangementene.

 Eksempler på cons i Norge: 
 Banzaicon – Larvik
 Torucon – Trondheim
 Kawaiicon – Porsgrunn
 Constellation –  Asker
 Kazokucon –  Rælingen
 Magicon –  Oslo
 Metrocon – Stavanger
 Mizucon –  på danskebåten
 Yugicon – Lillestrøm
 Harucon – Grimstad
 Animanga – Arendal
 SpillExpo –  gaming og cosplay, Lillestrøm
 The Gathering – gaming og cosplay, Hamar

 Utdanning 
Flere folkehøgskoler har egne cosplay-linjer, der elevene kan lære ting som kostymesøm, skuespill og foto. Ofte er det anerkjente cosplayere som underviser eller er tilknyttet med konsulentroller på disse utdanningene.

 Yrkesmuligheter 
Som profesjonell cosplayer kan man livnære seg ved å leies inn til ulike arrangementer. Det er da gjerne spillprodusenter som er oppdragsgivere. Jobb ved folkehøgskole, kurs, nettkurs, folkefinansierte innholdsplattformer som Patreon, og salg av bilder er også alternative inntektskilder.

 Se også 
 Kostyme, utkledningsdrakt på film, teater og annet
 Reenactment, rollespill med historisk korrekt utstyr 
 Laiv, levende rollespill
 Fursuit, dyrekostymer med pels knyttet til furry-kulturen

 Referanser 

 Eksterne lenker 

 Cosplay.no – oversikt over det norske cosplay-miljøet
 Cosplay i norske medier
 Cosplay Events  – oversiktsside for eventer i Norge.

Kategori:Anime
Kategori:Manga
Kategori:Lek
Kategori:Hobbyer
Kategori:Subkulturer
Kategori:Mote